Imtella' Ottubru 1, 2020 - Aġġornata 1 Ta' Ottubru, 2020 7:01pm L-eks uffiċjal pubbliku, Neville Gafà, dalgħodu tressaq il-Qorti mixli li hedded lil ġurnalist Taljan fuq Twitter. Huwa kien akkużat ukoll b'użu ħażin ta' apparat elettroniku. Permezz tal-avukati difensuri, Edward Gatt u Mark Vassallo, huwa wieġeb li mhux ħati. Fil-Qorti l-prosekuzzjoni immexxija mill-Ispetturi Lydon Zammit u Fabian Fleri, qalet li l-kumment ta' Gafà fil-konfront tal-ġurnalist Sebastiano Scavo kien tweġiba għal kumment ta' Scavo fuq tweet oriġinali tal-għaqda Alarm Phone. Il-kumment kien jgħid "Stop your dirty business, if not we will stop you." Gafà kiteb dan il-kumment fis-27 ta' Ġunju li għadda. Huwa kien irriżenja mill-kariga tiegħu bħala persuna ta' fiduċja fl-Uffiċċju tal-Prim Ministru f'Jannar. Fil-bidu tas-seduta, tressqet talba lill-Maġistrat Charmaine Galea biex il-union tal-ġurnalisti Taljani tkun parte civile f'din il-kawża. Fuq il-pedana tax-xhieda, Sebastiano Scavo qal li huwa ġurnalist li jispeċjalizza f'sitwazzjonijiet ta' kriżi fosthom dwar l-immigrazzjoni fil-Mediterran. Qal li hu fuq it-thread huwa għamel mistoqsija lil Gafà u filwaqt li kellu kull dritt li ma jweġibx, minflok wieġeb b'mod speċifiku b'theddida. Żied li tah l-opportunità jispjega ruħu iżda baqa' ma weġibx għal min kien qed jirreferi meta qal 'we'. Il-ġurnalist Taljan qal li hu kien ingħata protezzjoni mill-pulizija Taljana u wara l-kumment ta' Gafà, il-kwistjoni ġiet anki diskussa mill-Parlament Taljan. Qal li fl-Italja m'għamilx proċeduri kriminali u ressaq kwerela lill-pulizija Maltija biex tipproċedi kontra Gafà. Matul is-seduta xehdu diversi spetturi fosthom l-ispettur Timothy Zammit li spjega li s-cybercrime taħdem bi tliet modi, jew meta l-pulizija jaslilha rapport mingħand il-vittmi, jew meta l-pulizija tinġibdilha l-attenzjoni dwar reat jew permezz ta' monitoraġġ mis-cyber crime. Qal li f'dan il-każ, kien hemm artiklu fil-gazzetti dwar din it-tweet u s-cybercrime bdiet taħdem biex tippreserva l-evidenza. Mill-Qorti ħareġ li l-kwerela mill-ġurnalist Taljan ġiet ippreżentata fil-5 ta' Awwissu 2020. Il-prosekuzzjoni kkonfermat li Neville Gafà kkopera mal-investigazzjoni tal-pulizija u ammetta li l-kumment kitbu hu. Qalilhom ukoll li hu ma kellu l-ebda intenzjoni li b'xi mod iweġġa' lil Scavo iżda l-kumment kien purament politiku dwar l-immigrazzjoni. Il-Qorti, ippreseduta mill-Maġistrat Charmaine Galea, iddiferiet is-seduta għall-provi mid-difiża, għall-15 ta' Ottubru. Sadanittant, qabel u wara li Neville Gafà daħal għas-seduta, għadd ta' persuni nġabru quddiem il-Qorti b'turija ta' appoġġ għalih.